| Medaljeoversikt |
| --- |
| Konkurrerte for Norges flagg Norge |
| Paraalpint |
| Paralympics Paralympics |
| Gull | 2022 Kinas flagg Beijing |  Superkombinasjon |
| Gull | 2022 Kinas flagg Beijing |  Slalåm |
| Gull | 2022 Kinas flagg Beijing |  Storslalåm |
| Gull | 2022 Kinas flagg Beijing |  Super-G |
| Gull | 2018 Sør-Koreas flagg Pyeongchang |  Storslalåm |
| Sølv | 2022 Kinas flagg Beijing |  Utfor |
| Bronse | 2018 Sør-Koreas flagg Pyeongchang |  Superkombinasjon |
| VM i paraalpint VM i paraalpint |
| Gull | 2022 Norges flagg Lillehammer |  Utfor |
| Sølv | 2022 Norges flagg Lillehammer |  Super-G |
| Sølv | 2022 Norges flagg Lillehammer |  Superkombinasjon |
| Sølv | 2019 Italias flagg Sella Nevea / Slovenias flagg Kranjska Gora |  Slalåm |
| Sølv | 2019 Italias flagg Sella Nevea / Slovenias flagg Kranjska Gora |  Superkombinasjon |
| Bronse | 2019 Italias flagg Sella Nevea / Slovenias flagg Kranjska Gora |  Storslalåm |
| Bronse | 2019 Italias flagg Sella Nevea / Slovenias flagg Kranjska Gora |  Super-G |

**Jesper Saltvik Pedersen** (født 23. august 1999) er en norsk paraidrettsutøver som konkurrerer i sitteski innen paraalpint. Han vant gull og bronse i henholdsvis storslalåm og superkombinasjonen under de paralympiske vinterleker i 2018 og fire gull og én sølv i 2022. Han fikk gull i utfor og sølv i super-G under Para-VM i snøsport 2022.

Pedersen er oppvokst i Åkrehamn på Karmøy. Han er født med ryggmargsbrokk (*spina bifida*), og er lam fra livet og ned, og bruker derfor rullestol og sitteski. Han har tidligere drevet med håndball og fotball, og driver også med friidrett i Åkra IL. Han prøvde sitteski første gang da han var to år med ledsager, og har kjørt uten ledsager fra han var seks år gammel.

Idrettskarriere
---------------

### Sesongen 2013/14

Han deltok i *IPCAS level*-konkurranser (IPC Alpine Skiing), og debuterte internasjonalt i november 2013 i Nederland med en 17.-plass og en 20.-plass i slalåm. Han deltok også i europacupen i paraalpint, med en niendeplass i slalåm fra januar 2014 som beste enkeltresultat.

### Sesongen 2014/15

I Europacupen i paraalpint 2014/15 kom han på en delt tolvteplass i slalåm for sittende, med 45 poeng. Han kom på del 17.-plass i europacupen sammenlagt. I *IPCAS level*-konkurranser fikk han flere pallplasseringer, med en andreplass i både slalåm og storslalåm som beste enkeltresultat.

### Sesongen 2015/16

Pedersen vant sitt første internasjonale renn i mars 2016; et IPCAS-renn i Obersaxen i Sveits. I europacupen i alpint kom han på tredjeplass sammenlagt i storslalåm i klassen for sittende, kun slått av Roman Rabl og Igor Sikorski. Han kom på niendeplass i slalåmcupen, 20.-plass i super-G og 14.-plass i superkombinasjonen. Han scoret også sine første verdenscuppoeng denne sesongen, og endte på 14.-plass i slalåmcupen sammenlagt. Han kom på åttendeplass i europacupen sammenlagt, og han kom på 25.-plass i verdenscupen sammenlagt.

### Sesongen 2016/17

Han fikk en fjerdeplass i europacuprennet i storslalåm i Pitztal i desember 2016, og endte på 19.-plass i europacupen i storslalåm denne sesongen. I super-G kom han på tiendeplass. I verdenscupen endte han på sjuendeplass i slalåm, åttendeplass i storslalåm, 12.-plass i super-G og 13.-plass i utfor. Hans beste enkeltresultat i verdenscupen var en andreplass i storslalåm, som han greide i Kuhtai i desember 2016. Totalt kom han på 18.-plass i europacupen og 10.-plass i verdenscupen denne sesongen.

Han deltok i VM i paraalpint 2017, og kom der på femteplass i slalåm, sjetteplass i superkombinasjonen, sjuendeplass i super-G og åttendeplass i utfor.

### Sesongen 2017/18

Pedersen startet europacupen 2017/18 med en førsteplass og en tredjeplass. Også i verdenscupen startet han sterkt, med to seire i storslalåm i verdenscupåpningen i Kühtai i Østerrike. Disse to seirene var hans første verdenscupseire i karrieren. I europacupen endte han på femteplass sammenlagt. I verdenscupen kom han på førsteplass i storslalåm, andreplass i super-G, tredjeplass i slalåm og femteplass i utfor, og han vant verdenscupen sammenlagt med 976 poeng.

Han deltok under Paralympiske vinterleker 2018, hvor han tok bronse i superkombinasjonen og gull i storslalåm. I super-G kom han på fjerdeplass, i slalåm kom han på femteplass, og i utfor kom han på sjetteplass.

### Sesongen 2018/19

Saltvik Pedersen deltok i Europacupen i paraalpint 2018/19, og kom der på andreplass i storslalåmcupen. Han hadde like mange poeng som Jeroen Kampschreur fra Nederland, men Kampschreur ble kåret som vinner. I slalåmcupen kom Saltvik Pedersen på sjetteplass. Sammenlagt i europacupen kom han på tredjeplass i klassen for sittende utøvere, bak Kampschreur og Niels de Langen, begge fra Nederland.

I Verdenscupen i paraalpint 2018/19 vant han slalåmcupen og super-G-cupen, og han kom på andreplass i storslalåm og sjuendeplass i utfor. Han vant verdenscupen sammenlagt, med 1221 poeng.

VM i paraalpint 2019 ble arrangert i to perioder, først slalåm og storslalåm i Sella Nevea i Italia, deretter de resterende øvelsene i Kranjska Gora i Slovenia. Han fikk der sølv i slalåm og superkombinasjonen, bak Jeroen Kampschreur. Han fikk også bronse i storslalåm og super-G, og han endte på sjuendeplass i utfor.

### Sesongen 2019/20

I Europacupen i paraalpint 2019/20 vant han storslalåmcupen og kom på delt tiendeplass i slalåmcupen, og han kom på sjuendeplass totalt. Han vant Verdenscupen i paraalpint 2019/20, med 1280 poeng, 560 poeng foran Kampschreur, og med Andrew Kurka på tredjeplass. Han vant alle fire delcupene i verdenscupen; slalåm, storslalåm, super-G og utfor.

### Sesongen 2020/21

Etter en tredjeplass i storslalåmeuropacupen og sjuendeplass i slalåmcupen endte Saltvik Pedersen på femteplass i Europacupen i paraalpint 2020/21 sammenlagt.

Han vant Verdenscupen i paraalpint 2020/21, for fjerde år på rad. Han vant slalåmcupen og utforcupen, og kom på andreplass i storslalåm og super-G.

### Sesongen 2021/22

Para-VM i snøsport 2022 ble arrangert på Lillehammer i januar 2022 hvor Saltvik Pedersen vant tre VM-gull og to VM-sølv, blant annet gull i utfor og sølv i super-VM-G.

I de paralympiske vinterleker 2022 tok han fire gull og én sølv. Han var den eneste utøveren som vant 4 gull.

Annet
-----

I 2021 lagde han oppmerksomhet rundt forskjellene i premieringen mellom parautøvere og funksjonsfriske utøvere, da han auksjonerte bort en 5 kg tung ost han fikk etter at han vant i et verdenscuprenn i Sveits. Han fikk 50.000 kroner for osten, og skapte mye oppmerksomhet i media.

Referanser
----------

1. ↑   www.stiftelsenvi.no[Hentet fra Wikidata]
2. ↑   www.nettavisen.no[Hentet fra Wikidata]
3. 1 2 3  Norges skiforbund - *Jesper Saltvik Pedersen*, besøkt 22. desember 2017.
4. ↑  IPC - *World Para Alpine Skiing Athlete Sheet - Jesper Pedersen*, besøkt 23. desember 2017.
5. ↑  IPC - *World Para Alpine Skiing Europa Cup Individual Rankings Winter Season 2014/15*, besøkt 23. desember 2017.
6. ↑  IPC - *World Para Alpine Skiing Europa Cup Individual Rankings Winter Season 2015/16*, besøkt 23. desember 2017.
7. ↑  IPC - *World Para Alpine Skiing World Cup Individual Rankings Winter Season 2015/16*, besøkt 23. desember 2017.
8. ↑  IPC - *World Para Alpine Skiing Europa Cup Individual Rankings Winter Season 2016/17*, besøkt 23. desember 2017.
9. ↑  IPC - *World Para Alpine Skiing World Cup Individual Rankings Winter Season 2016/17*, besøkt 23. desember 2017.
10. 1 2 3  IPC Infostradasport - *Jesper Saltvik Pedersen* Arkivert 18. januar 2022 hos Wayback Machine. besøkt 16. januar 2022.
11. ↑  Norges skiforbund - *Jesper Saltvik Pedersen til topps i sesongåpningen*, besøkt 23. desember 2017.
12. ↑  Grøttland, Odd Kåre (20. desember 2017). «Ny suveren seier til Saltvik Pedersen». *Haugesunds Avis* **(norsk)**. Besøkt 24. desember 2021. «To av to. Ingen over. Ingen ved siden. Bare langt bak. Jesper Saltvik Pedersen fulgte opp tirsdagens suverene seier i verdenscupåpningen i alpint for handikappede med ny seier onsdag. Ikke like suverent som tirsdag, da han vant med 2,98 sekunder, bare nesten. Tirsdag var han 2,64 sekunder foran nummer to, Tyler Walker fra USA.»
13. ↑  IPC - *World Para Alpine Skiing WC Points Winter Season 2017/18 World Cup Individual Rankings*, besøkt 16. januar 2022.
14. ↑  IPC - *World Para Alpine Skiing WC Points Winter Season 2017/18 World Cup Overall Rankings*, besøkt 16. januar 2022.
15. ↑  Strøm, Ole Kristian (14. mars 2018). «Jesper Saltvik Pedersen tok Norges første gull». *VG* **(norsk)**. Besøkt 27. april 2018.
16. ↑  IPC - *World Para Alpine Skiing EC Points Winter Season 2018/19 Europa Cup Overall Rankings*, besøkt 17. januar 2022.
17. ↑  IPC - *World Para Alpine Skiing EC Points Winter Season 2018/19 Europa Cup Overall Rankings*, besøkt 17. januar 2022.
18. ↑  IPC - *World Para Alpine Skiing WC Points Winter Season 2018/19 World Cup Overall Rankings*, besøkt 17. januar 2022.
19. ↑  IPC - *World Para Alpine Skiing WC Points Winter Season 2019/20 World Cup Individual Rankings*, besøkt 17. januar 2022.
20. ↑  IPC - *World Para Alpine Skiing EC Points Winter Season 2020/21 Europa Cup Overall Rankings*, besøkt 17. januar 2022.
21. ↑  IPC - *World Para Alpine Skiing WC Points Winter Season 2020/21 World Cup Individual Rankings*, besøkt 17. januar 2022.
22. ↑  Magnhild Freuchen: *Gullgutten* - Portrettintervju i OBOS-bladet nr.1/2022
23. ↑  NRK.no - *Denne osten kostet henne 50.000 kroner: – Responsen har vært helt utrolig*, besøkt 17. januar 2022.

Eksterne lenker
---------------

* (en) Jesper Saltvik Pedersen – IPC.infostradasports.com Rediger på Wikidata

* (en) Jesper Saltvik Pedersen – Paralympic.org Rediger på Wikidata
* (no) Profil hos Norges skiforbund


|  |  |  |
| --- | --- | --- |
| Forrige mottaker:Karsten Warholm og Salum Ageze Kashafali | **Fearnleys olympiske ærespris**(2022) | Neste mottaker:TBA |

|  |  |
| --- | --- |
| Oppslagsverk/autoritetsdata | Store norske leksikon
 |